ระเบียบกรมสรรพสามิต
ระเบียบกรมสรรพสามิต
ว่าด้วยวิธีการคำนวณปริมาณน้ำมันและผลิตภัณฑ์น้ำมัน
โดยใช้เครื่องชั่ง
พ.ศ.
๒๕๕๒[๑]
 

เพื่อประโยชน์ในการจัดเก็บภาษีสรรพสามิต
อาศัยอำนาจตามความในมาตรา ๒๒ (๑) แห่งพระราชบัญญัติภาษีสรรพสามิต พ.ศ. ๒๕๒๗
อธิบดีกรมสรรพสามิต จึงวางระเบียบวิธีการคำนวณปริมาณน้ำมันและผลิตภัณฑ์น้ำมัน
ตามพิกัดอัตราภาษีสรรพสามิตโดยใช้เครื่องชั่งไว้ ดังต่อไปนี้

ข้อ ๑
ระเบียบนี้เรียกว่า ระเบียบกรมสรรพสามิต
ว่าด้วยวิธีการคำนวณปริมาณน้ำมันและผลิตภัณฑ์น้ำมัน โดยใช้เครื่องชั่ง พ.ศ. ๒๕๕๒

ข้อ ๒
ระเบียบนี้ให้ใช้บังคับตั้งแต่วันออกประกาศเป็นต้นไป

ข้อ ๓
ในระเบียบนี้
เครื่องชั่ง หมายความว่า
เครื่องชั่งน้ำหนักน้ำมันและผลิตภัณฑ์น้ำมัน
อุปกรณ์อื่น หมายความว่า
อุปกรณ์ที่เกี่ยวข้องที่นำมาประกอบกับเครื่องชั่ง
น้ำมันและผลิตภัณฑ์น้ำมัน หมายความว่า
น้ำมันและผลิตภัณฑ์น้ำมันตามพิกัดอัตราภาษีสรรพสามิตท้ายพระราชบัญญัติพิกัดอัตราภาษีสรรพสามิต
พ.ศ. ๒๕๒๗

ข้อ ๔
การขออนุญาตติดตั้งเครื่องชั่ง
และอุปกรณ์อื่นเพื่อใช้ในการคำนวณปริมาณน้ำมันและผลิตภัณฑ์น้ำมัน
ให้ผู้ประกอบอุตสาหกรรมยื่นคำขอติดตั้งพร้อมรายละเอียดดังต่อไปนี้
๔.๑ ชื่อ แบบของเครื่องชั่ง
พิกัดกำลังของเครื่องชั่ง และอุปกรณ์อื่นที่เกี่ยวข้องชื่อบริษัทผู้ผลิต
ชื่อทางการค้า และประเทศที่ผลิต
๔.๒
รายละเอียดแบบแปลนการออกแบบติดตั้งเครื่องชั่ง
๔.๓ คุณลักษณะเฉพาะ (Specification)
เช่น ค่าความถูกต้องในการวัด (Accuracy) หรือค่าความผิดพลาด (Error)
ค่าความสามารถในการอ่านค่าซ้ำที่จุดเดียวกัน (Repeatability)

ข้อ ๕
ให้ผู้เชี่ยวชาญเฉพาะด้านวิศวกรรมทั่วไป
กลุ่มพัฒนาและตรวจสอบทางเทคนิคเป็นผู้อนุญาตให้ติดตั้งเครื่องชั่งและอุปกรณ์อื่นตามข้อ
๔ แล้วสำเนาหนังสือแจ้งเจ้าพนักงานสรรพสามิตทราบ ดังนี้
๕.๑ ผู้อำนวยการสำนักงานสรรพสามิตภาคที่โรงอุตสาหกรรมนั้นตั้งอยู่
๕.๒
สรรพสามิตพื้นที่ที่โรงอุตสาหกรรมนั้นตั้งอยู่
๕.๓ เจ้าพนักงานสรรพสามิต
ซึ่งปฏิบัติหน้าที่ในฐานะผู้ควบคุมโรงอุตสาหกรรม

ข้อ ๖
การตรวจสอบเครื่องชั่ง
และอุปกรณ์อื่นที่เกี่ยวข้อง เมื่อผู้ประกอบอุตสาหกรรมได้ทำการติดตั้งเสร็จเรียบร้อยแล้ว
ให้คณะกรรมการ ดังต่อไปนี้ เป็นผู้ร่วมทำการตรวจสอบ
๖.๑ ข้าราชการ
สังกัดกลุ่มพัฒนาและตรวจสอบทางเทคนิค ซึ่งดำรงตำแหน่งประเภทวิชาการ
ไม่ต่ำกว่าระดับชำนาญการ และประเภททั่วไป ไม่ต่ำกว่าระดับชำนาญงาน
๖.๒ สรรพสามิตพื้นที่ที่โรงอุตสาหกรรมนั้นตั้งอยู่
หรือผู้แทน
๖.๓ เจ้าพนักงานสรรพสามิต
ซึ่งปฏิบัติหน้าที่ในฐานะผู้ควบคุมโรงอุตสาหกรรม

ข้อ ๗
ให้ผู้ประกอบอุตสาหกรรมจัดหาบริษัทผู้เชี่ยวชาญที่มีความรู้ความสามารถเกี่ยวกับเครื่องชั่งและอุปกรณ์อื่น
โดยได้รับความเห็นชอบจากผู้เชี่ยวชาญเฉพาะด้านวิศวกรรมทั่วไปกลุ่มพัฒนาและตรวจสอบทางเทคนิค
เป็นผู้ดำเนินการในการตรวจสอบ

ข้อ ๘
การตรวจสอบเครื่องชั่ง
และอุปกรณ์อื่นที่เกี่ยวข้องให้ใช้วิธีการดังนี้
๘.๑ ใช้วิธีการตามหลักเกณฑ์และวิธีการตรวจสอบ
ของสำนักงานกลางชั่งตวงวัด กรมการค้าภายใน กระทรวงพาณิชย์
๘.๒ เครื่องชั่งและอุปกรณ์อื่นให้ติดตั้งโดยมีความสัมพันธ์กันอย่างถูกต้อง
๘.๓ เครื่องชั่งต้องเป็นเครื่องชั่งแบบ Load
Cell

ข้อ ๙
ให้คณะกรรมการตามข้อ ๖
และผู้แทนผู้ประกอบอุตสาหกรรมตามข้อ ๗ ทำการตรวจสอบค่าความถูกต้อง (Accuracy)
หรือค่าความผิดพลาด (Error) ของเครื่องชั่ง
และอุปกรณ์อื่นที่เกี่ยวข้อง เพื่อขออนุญาตใช้ในการคำนวณภาษี
และจะต้องตรวจสอบใหม่ทุก ๆ ๒ ปี

ข้อ ๑๐
ผู้ประกอบอุตสาหกรรมจะต้องยื่นหนังสือรับรองประจำเครื่องชั่งจากสำนักงานชั่งตวงวัด
กรมการค้าภายใน กระทรวงพาณิชย์ ต่อกรมสรรพสามิต เพื่อขออนุญาตใช้เครื่องชั่งในการคำนวณภาษีสรรพสามิตต่อกรมสรรพสามิต

ข้อ ๑๑
ให้ผู้เชี่ยวชาญเฉพาะด้านวิศวกรรมทั่วไป
กลุ่มพัฒนาและตรวจสอบทางเทคนิคเป็นผู้อนุญาตให้ใช้เครื่องชั่งและอุปกรณ์อื่นที่เกี่ยวข้อง

ข้อ ๑๒
เครื่องชั่งและอุปกรณ์อื่นที่ได้รับการตรวจรับรอง
และได้รับอนุญาตจากกรมสรรพสามิตแล้ว
ให้ใช้สำหรับคำนวณปริมาณน้ำมันและผลิตภัณฑ์น้ำมัน โดยต้องเปรียบเทียบกับถังรับ -
จ่ายเพื่อเสียภาษีได้ โดยถือปฏิบัติให้เป็นไปตามระเบียบกรมสรรพสามิต
ว่าด้วยการควบคุมโรงงานอุตสาหกรรมทำน้ำมันและผลิตภัณฑ์น้ำมัน ลงวันที่ ๖ พฤษภาคม
พ.ศ. ๒๕๐๗ ทั้งนี้ วิธีการคำนวณปริมาณน้ำมันและผลิตภัณฑ์น้ำมัน
โดยใช้เครื่องชั่ง ให้เป็นไปตามมาตรฐานสากลที่มีความสัมพันธ์กัน

ข้อ ๑๓
วิธีการใช้เครื่องชั่ง
และอุปกรณ์อื่นที่ได้รับอนุญาตจากกรมสรรพสามิตแล้ว
๑๓.๑ ให้เจ้าพนักงานสรรพสามิต
ซึ่งปฏิบัติหน้าที่ในฐานะผู้ควบคุมโรงอุตสาหกรรมผนึกตรากรมสรรพสามิตที่เครื่องชั่ง
และที่แผงควบคุมเครื่องคอมพิวเตอร์
๑๓.๒
ผู้ประกอบอุตสาหกรรมจะต้องแจ้งเป็นหนังสือให้เจ้าพนักงานสรรพสามิต ซึ่งปฏิบัติหน้าที่ในฐานะผู้ควบคุมโรงอุตสาหกรรม
ทราบทุกครั้งที่มีการเปลี่ยนแปลง ซ่อมแซมหรือปรับแต่ง เครื่องชั่ง และอุปกรณ์อื่น
เพื่อทำลายผนึกตรากรมสรรพสามิตออก
และเมื่อดำเนินการเสร็จแล้วให้ทำการตรวจสอบเครื่องชั่ง และอุปกรณ์อื่นตามวิธีข้อ ๘
โดยคณะกรรมการตามข้อ ๖ และผู้แทนผู้ประกอบอุตสาหกรรมตามข้อ ๗ โดยอนุโลม
๑๓.๓ ให้เจ้าพนักงานสรรพสามิต
ซึ่งปฏิบัติหน้าที่ในฐานะผู้ควบคุมโรงอุตสาหกรรมจัดทำทะเบียนเครื่องชั่ง
และอุปกรณ์อื่นที่เกี่ยวข้องแล้วรายงานกรมสรรพสามิต

ข้อ ๑๔
เครื่องชั่งที่ได้ติดตั้งก่อนระเบียบนี้ใช้บังคับ
ต้องถือปฏิบัติให้เป็นไปตามระเบียบนี้ด้วย

ข้อ ๑๕
ให้ผู้เชี่ยวชาญเฉพาะด้านวิศวกรรมทั่วไป
กลุ่มพัฒนาและตรวจสอบทางเทคนิคเป็นผู้รักษาการตามระเบียบนี้


ประกาศ
ณ วันที่ ๑๔ กันยายน พ.ศ. ๒๕๕๒
สุรพล
สุประดิษฐ์
ที่ปรึกษาด้านการพัฒนาและบริหารการจัดเก็บภาษี
ปฏิบัติราชการแทน
อธิบดีกรมสรรพสามิต











ปริยานุช/ผู้จัดทำ
๒๐
มกราคม ๒๕๕๓

นันท์นภัสร์/ตรวจ
๒๐
มกราคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๕ ง/หน้า ๒/๑๓ มกราคม ๒๕๕๓